„Discursul privind starea Uniunii, care va fi rostit de președintele Comisiei Europene miercuri, va sta la baza angajamentelor pentru anul viitor”, susține copreședintele USR PLUS, Dacian Cioloș, lider al grupului Renew Europe, în cadrul unui editorial pentru publicația franceză L’Opinion.

„În multe țări, critica agresivă a Europei a devenit un sport național, în special alături de critica recurentă a deficiențelor democratice ale Uniunii. Unele critici sunt fondate și vrem să le adresăm. Mai ales când vedem haosul care persistă la frontierele noastre interne din lipsa de coordonare a sănătății.

Aceste lipsuri nu ar trebui să ascundă, în dezbaterile și mass-media naționale, reuniunile majore deschise, transparente și care stau la baza deciziilor luate la nivel european. Aceste momente pot fi mândria unui continent în ceea ce privește valorile libertății și ale democrației în cadrul cărora deciziile sunt luate, după deliberări, uneori lungi și plictisitoare, dar respectând echilibrele politice.

Vom trăi unul dintre acele momente puternice ale democrației în această săptămână, odată cu discursul privind starea Uniunii, care va fi rostit miercuri de către președinta Comisiei, Ursula von der Leyen, în fața reprezentanților cetățenilor. Acest discurs va prezenta bilanțul anului trecut și va constitui baza angajamentelor pentru anul viitor, Comisia asumându-și responsabilitatea în fața Parlamentului.

Transformări. Renew Europe o va asculta pe doamna von der Leyen foarte atent. Nu mai e timpul pentru orientări generale. Concret, cum progresează Europa cetățenilor?

O Europă care să permită tuturor să depășească criza sănătății continuând să trăiască și să circule și celor mai mici și mai vulnerabile companii să investească pentru a-și reveni.

O Europă care să permită transformărilor verzi și digitale să nu devină orizonturi triste, purtătoare de constrângeri și de pierderi de libertăți, ci tranziții pozitive, fondatoare ale unei noi relații cu resursele naturale și inovațiile sociale, economice și tehnice.

O Europă care să pună presiune în fața unui prim-ministru britanic care își pierde reperele, a unui lider turc în fuga sa naționalistă și a unui Putin nerăbdător să semene discordia în interiorul și în apropierea Uniunii noastre.

O Europă, în final, care să nu lase deoparte teritoriile sale rurale, ci să le integreze într-o strategie coerentă de modernizare, inclusiv bazându-se pe o agricultură în care digitalul și ecologizarea nu sunt acolo pentru a crea birocrație , dar pentru a genera venituri pentru fermieri și bunăstare pentru cei care doresc să mănânce într-un mod sănătos și la prețuri accesibile.

Fiecare dintre deciziile noastre trebuie să le permită cetățenilor noștri să câștige independență, libertate și prosperitate durabilă. Un pas important pentru legea europeană a climei tocmai a fost făcut în Comisia de mediu a Parlamentului. Ea stabilește un curs promițător. Așteptăm o lege privind serviciile digitale care să deschidă calea către independența europeană în ceea ce privește procesoarele, criptarea datelor și cloud. Aceste tehnologii de zi cu zi ne influențează modul nostru de viață în viitor. Ar fi iresponsabil să ne bazăm pe puteri străine. Europa are în mână destinul nostru comun, spațiile noastre de creativitate și libertatea de mâine”, a scris Dacian Cioloș.

PLUS nu este partid parlamentar,

deci nu beneficiază de subvenții